《送诜老归千顷山》
宋代·释居简

老诜爱山不知了，何事冲寒下巍峭。归装只有一囊诗，囧囧陆离还自照。

自言峰顶摩九霄，五月六月雪不消。松风萧萧吹泬寥，千岩万壑酣笙箫。

前山后山畬可烧，黄精杂错黄独苗。饭家田米可卒岁，亦有旨蓄延渔樵。

人间自有扬州鹤，诜也云胡甘寂寞。笑云乐去悲相随，吾非恶此而逃之。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。